

\_\_\_\_\_napirend

**ELŐTERJESZTÉS**

**az Egri Városfejlesztési Kft. ügyvezetői pályáztatásáról**

***Tisztelt Közgyűlés!***

Eger Megyei Jogú Város Polgármestere a Közgyűlés hatáskörében eljárva, a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdése alapján veszélyhelyzetben hozott 14/2020.(IV.27.) polgármesteri határozattal elrendelte az Önkormányzat 100%-os tulajdonában lévő Egri Városfejlesztési Kft. ügyvezetői beosztásának betöltéséről szóló pályázat kiírását, és a pályázati eljárás lefolytatását a 2013. évi V. törvény a Polgári Törvénykönyvről és a 2012. évi I. törvény a Munka Törvénykönyvéről szabályainak alkalmazásával.

Mivel az ügyvezetői pályázat kiírása alapján a munkáltatói jog gyakorlója fenntarthatja magának a jogot, hogy a pályázatot eredménytelennek nyilvánítsa, ezen indok figyelembevételével, a 67/2020.(V.22.) számú polgármesteri határozattal az ügyvezetői pályázat eredménytelenné nyilvánítása megtörtént.

Ezt követően, a 2020. június 17-én hozott 180/2020.(VI.17.) polgármesteri határozattal Eger Megyei Jogú Város Önkormányzata az Egri Városfejlesztési Kft-ben lévő 10 000 000,- Ft névértékű üzletrészét apportálta az EVAT Zrt-be. Az EVAT Zrt. Alapszabályának módosítását - mely tartalmazta az Egri Városfejlesztési Kft. 10 000 000,- Ft névértékű üzletrészének apportba adását is - Eger Megyei Jogú Város Közgyűlése a 223/2020.(VIII.31.) közgyűlési határozattal elfogadta, és felhatalmazta a polgármestert annak aláírására.

Az Egri Városfejlesztési Kft. jelenlegi ügyvezetőjének - közös megegyezéssel - 2020. október 31. napjával megszűnik a munkaviszonya, ezért a gazdasági társaság ügyvezetői állásának betöltésére irányuló pályázat lefolytatása szükséges.

Eger Megyei Jogú Város Önkormányzata Közgyűlésének 35/2015. (X.30.) az önkormányzat vagyonáról és a vagyongazdálkodásról szóló rendeltének 47/A. § (1) bekezdése alapján, a közvetett önkormányzati tulajdonban lévő társaságok esetében a Közgyűlés tesz javaslatot a tulajdonos gazdasági társaság legfőbb szervének a vezető tisztségviselők és a felügyelő bizottság tagjai megválasztása, visszahívása, illetve megbízatásának meghosszabbítása ügyében:

*„47/A. §*

*(1) Közvetett önkormányzati tulajdonban lévő társaságok esetében a Közgyűlés tesz javaslatot a tulajdonos gazdasági társaság legfőbb szervének az alábbi ügyekben:*

*1. vezető tisztségviselők, felügyelő bizottsági tagok megválasztása,*

*2. vezető tisztségviselő visszahívása, megbízatásának meghosszabbítása,*

*3. a felügyelő bizottság tagjai, megbízatásának meghosszabbítása, visszahívása.”*

Fentiekre tekintettel felkérem az EVAT Zrt. Igazgatóságát, hogy folytasson le, az Egri Városfejlesztési Kft. ügyvezetői állásának betöltésére irányuló pályázati eljárást, mely alapján a Közgyűlés megteheti javaslatát az ügyvezető személyére vonatkozóan.

**Kérem a Tisztelt Közgyűlést, hogy fogadja el az alábbi határozati javaslatokat.**

Eger, 2020. október 22.

**Mirkóczki Ádám s.k.**

Eger Megyei Jogú Város

Polgármestere

**Határozati javaslatok:**

1. **Eger Megyei Jogú Város Önkormányzata Közgyűlése felkéri az EVAT Zrt. Igazgatóságát, hogy az EVAT Zrt. 100 %-os tulajdonában álló Egri Városfejlesztési Kft. ügyvezetői állásának betöltésére pályázati eljárást folytasson le.**

**Felelős:**

**Mirkóczki Ádám polgármester**

**EVAT Zrt. Igazgatósága**

**Határidő: 2020. november 20.**

1. **Eger Megyei Jogú Város Önkormányzata Közgyűlése felkéri az EVAT Zrt. Igazgatóságát, hogy az ügyvezetői állás betöltésére beérkezett pályázatokat juttassa el az Önkormányzathoz, az önkormányzat vagyonáról és a vagyongazdálkodásról szóló 35/2015. (X.30.) önkormányzati rendeltének 47/A. § (1) bekezdése szerinti javaslattételhez, egyben felkéri a polgármestert, hogy a soron következő Közgyűlésre terjessze elő javaslatát az ügyvezető személyére vonatkozóan.**

**Felelős:**

**Mirkóczki Ádám polgármester**

**EVAT Zrt. Igazgatósága**

**Határidő: 2020. december 31.**